นโยบายไม่ขลัง!  โยนผิดแบงก์รัฐ
กนง.ห่วงนโยบายการเงินสิ้นมนต์ขลัง แนะคลังเร่งหาทางออก ต้องให้สถาบันการเงินเฉพาะกิจทำตามนโยบาย
9 ก.พ. 2555

กนง.ห่วงนโยบายการเงินสิ้นมนต์ขลัง แนะคลังเร่งหาทางออก ต้องให้สถาบันการเงินเฉพาะกิจทำตามนโยบาย
นายศิริ การเจริญดี คณะกรรมการนโยบายการเงิน (กนง.) กล่าวว่า เรื่องความเหลื่อมล้ำในการแข่งขันของธนาคารพาณิชย์และธนาคารเฉพาะกิจของรัฐ ที่อาจมีผลให้การส่งผ่านนโยบายการเงินมีผลต่อระบบธนาคารพาณิชย์น้อยลงนั้น เป็นเรื่องที่ กนง.ค่อนข้างกังวลมาก เพราะการดำเนินนโยบายการเงินต้องทำให้เป็นหนึ่งเดียว ถ้าสถาบันการเงินเฉพาะกิจของรัฐซึ่งธนาคารแห่งประเทศไทย (ธปท.) ไม่มีอำนาจกำกับดูแลไม่ตอบรับอัตราดอกเบี้ยนโยบาย ไม่ปรับลดอัตราดอกเบี้ยลง ธนาคารพาณิชย์ก็คงไม่สามารถปรับลดอัตราดอกเบี้ยลงตามทิศทางดอกเบี้ยนโยบายได้ ในที่สุดการดำเนินนโยบายการเงินอาจไร้ผลโดยสิ้นเชิง
นายศิริ กล่าวว่า ปัจจุบันสัดส่วนเงินฝากของสถาบันการเงินเฉพาะกิจคิดเป็น 40% ของเงินฝากในระบบธนาคารพาณิชย์ที่มีอยู่ 7.25 ล้านล้านบาท ซึ่งมากกว่าเงินฝากของธนาคารกรุงเทพ ดังนั้นรัฐบาลต้องพูดให้ชัดว่าจะดูแลระบบหรือปัญหานี้อย่างไร
“ผมเข้าใจว่าคลังและ ธปท.น่าจะมีการพูดคุยเรื่องนี้กันอยู่แล้ว ว่าการกำกับดูแลสถาบันการเงินรัฐควรทำอย่างไร เพราะถ้ารัฐบาลอยากให้ประเทศไทยเรามีต้นทุนการผลิตหรือต้นทุนการเงินที่ต่ำ แข่งขันกับกลุ่มประชาคมเศรษฐกิจอาเซียนที่กำลังจะเปิดเสรีได้ ภาครัฐก็ควรมีนโยบายดูแลเรื่องนี้ให้ชัดเจนมากขึ้น แม้จะไม่ให้เก็บเงินนำส่งจากฐานเงินฝากจากธนาคารรัฐเหมือนธนาคารพาณิชย์ แต่ถ้านโยบายการเงินส่งสัญญาณอะไรแล้วธนาคารรัฐตามบ้างก็ไม่น่าจะเป็นปัญหามากนัก” นายศิริ กล่าว